CELEX: 62021TN0304
Language: el
Date: 2021-05-30 00:00:00
Title: Υπόθεση T-304/21: Προσφυγή της 30ής Μαΐου 2021 — eSlovensko Bratislava κατά Επιτροπής

9.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 320/41
            
         
      Προσφυγή της 30ής Μαΐου 2021 — eSlovensko Bratislava κατά Επιτροπής
      (Υπόθεση T-304/21)
      (2021/C 320/47)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: eSlovensko Bratislava (Μπρατισλάβα, Σλοβακία) (εκπρόσωπος: B. Fridrich, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής, συγκεκριμένα δε την ατομική νομική πράξη με τίτλο «Termination of the Action» (Τερματισμός της δράσης) η οποία εκδόθηκε στις 30 Μαρτίου 2021 από την Ευρωπαϊκή Επιτροπή, και ειδικότερα από τον INEA, υπ’ αριθ. ARES(2021)1953853·
               
            
                  —
               
               
                  να αναπέμψει τη δράση στην Ευρωπαϊκή Επιτροπή και τον INEA και να κρίνει τη δράση και τη συμφωνία επιχορήγησης ως έγκυρες και μη τερματισθείσες δυνάμει της συμφωνίας επιχορήγησης υπ’ αριθ. INEA/CEF/ICT/A2015/1154788 για το έργο «Slovak Safer Internet Centre IV», υπ’ αριθ. 2015-SK-IA-0038·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους ακυρώσεως.
      
                  1.
               
               
                  Με τον πρώτο λόγο, με τον οποίο ζητείται η ακύρωση της απόφασης «Termination of the Action» (Τερματισμός της δράσης) της Ευρωπαϊκής Επιτροπής, με αριθμό αναφοράς ARES(2021)1953853, προβάλλεται παράβαση ουσιώδους τύπου, παράβαση των Συνθηκών ή οποιουδήποτε κανόνα δικαίου σχετικού με την εφαρμογή τους ή κατάχρηση εξουσίας, ιδίως δε εσφαλμένη νομική εκτίμηση των πραγματικών περιστατικών και των πορισμάτων (προσβολή του δικαιώματος στη χρηστή διοίκηση, παραβίαση των αρχών της αναλογικότητας, της ασφάλειας δικαίου, του κράτους δικαίου και της δικαιολογημένης εμπιστοσύνης και εσφαλμένη νομική εκτίμηση των πραγματικών περιστατικών και των πορισμάτων της αίτησης τελικής πληρωμής όσον αφορά το έργο 2015-SK-IA-0038 «Slovak Safer Internet Centre IV»).
               
            
                  2.
               
               
                  Με τον δεύτερο λόγο, με τον οποίο ζητείται, αφενός, να αναπεμφθεί στην Επιτροπή και τον ΙΝΕΑ η αίτηση τελικής πληρωμής σχετικά με το έργο «Slovak Safer Internet Centre IV» για [sic] αξιολόγηση και για την εφαρμογή της αρμοδιότητας ελέγχου καθώς και την εκπλήρωση των συμβατικών υποχρεώσεων βάσει της συμφωνίας επιχορήγησης υπ’ αριθ. INEA/CEF/ICT/A2015/1154788 και, αφετέρου, να διαταχθεί η Επιτροπή να προβεί στην τελική πληρωμή των επιλέξιμων δαπανών προς την προσφεύγουσα, δυνάμει της έγκυρης και ισχυρής συμφωνίας επιχορήγησης, προβάλλεται ότι η Επιτροπή είναι αρμόδια για θέματα υλοποίησης έργων και μεταφοράς κονδυλίων βάσει της έγκυρης και ισχυρής σύμβασης μεταξύ της Επιτροπής και της προσφεύγουσας.
               
            
                  3.
               
               
                  Με τον τρίτο λόγο ζητείται να καταδικαστεί η Επιτροπή στα δικαστικά έξοδα. Βάσει των προαναφερθέντων επιχειρημάτων και λόγω του αυθαίρετου χαρακτήρα της απόφασης της Επιτροπής, η προσφεύγουσα ζητεί να της επιστραφούν τα έξοδα και οι δαπάνες που σχετίζονται με τη διαδικασία ενώπιον του Γενικού Δικαστηρίου της Ευρωπαϊκής Ένωσης καθώς και με τη νομική αρωγή η οποία ζητήθηκε στο πλαίσιο της παρούσας υπόθεσης.